**О Б Я В А**

**ПРОЦЕДУРА 2023**

**ЗА НАБИРАНЕ НА ПРОЕКТНИ ПРЕДЛОЖЕНИЯ**

**ПО КОМПОНЕНТ 1 „ДОСТЪПНА ЖИЛИЩНА СРЕДА”**

**ОТ НАЦИОНАЛНАТА ПРОГРАМА**

**ЗА ДОСТЪПНА ЖИЛИЩНА СРЕДА**

**И ЛИЧНА МОБИЛНОСТ**

**В периода 23.01.2023 – 24.04.2023 г. Министерство на труда и социалната политика (МТСП) обявява процедура за набиране на проектни предложения по Компонент 1 (К1) „Достъпна жилищна среда” от Националната програма за достъпна жилищна среда и лична мобилност (НП).**

**Необходимите документи за кандидатстване с проектни предложения по К1 от НП се подават до 24.04.2023 г. включително, на хартиен и електронен носител, на място (от понеделник до петък – от 9:00 ч. до 17:00 ч.), по куриер или по поща на адрес:**

**1051 гр. София**

**ул. „Триадица” №2**

**Център за информация и услуги на МТСП (деловодство)**

**Документи, получени след 24.04.2023 г., няма да се приемат.**

**ВАЖНО ЗА КАНДИДАТИТЕ!**

Техническата възможност за изграждане или поставяне на съоръжение/я за достъпна среда на хората с увреждания в съществуваща жилищна сграда и/или в непосредствено прилежащото ѝ външно пространство се преценява и установява от проектант, който по силата на чл. 162, ал. 1 от Закона за устройство на територията (ЗУТ) е „физическо или юридическо лице, включващо в състава си физически лица, притежаващи необходимата проектантска правоспособност”. Съгласно чл. 162, ал. 4 от ЗУТ, „проектантът носи отговорност за проектирането на строежа в съответствие с предвижданията на подробния устройствен план, изискванията на чл. 169, ал. 1 и 3 от ЗУТ, както и с изискванията за осигуряване на здравословни и безопасни условия на труд”. В тази връзка, кандидатът следва да наеме проектант, притежаващ необходимата проектантска правоспособност, който да установи наличието или липсата на техническа възможност за изграждане или поставяне на съоръжение/я за достъпна среда в жилищната сграда. При наличие на такава възможност, кандидатът възлага на проектанта (за своя сметка) изготвяне на съответния инвестиционен проект във фаза „технически проект”.

Проектът се внася в техническата служба на общинската администрация за одобряване и за издаване на разрешение за строеж или за поставяне, съгласно чл. 184, ал. 1 от ЗУТ.

**За предвидени в проекта съоръжения (асансьор или вертикален подемник), попадащи в обсега на съоръжения с повишена опасност по силата на чл. 32 от Закона за техническите изисквания към продуктите (ЗТИП), е необходимо издадено разрешение за строеж, а не за поставяне.**

Издаденото разрешение за строеж/поставяне на съоръжение/я за достъпна среда на хората с увреждания в съществуваща жилищна сграда и одобреният към него инвестиционен проект са неразделна част от проектното предложение по К1 на НП.

**I. ДОПУСТИМИ КАНДИДАТИ, ДОПУСТИМИ ПРОЕКТНИ ПРЕДЛОЖЕНИЯ И**

**ИЗИСКВАНИЯ КЪМ ИНВЕСТИЦИОННИТЕ ПРОЕКТИ**

**1. Допустими кандидати:**

За финансиране по К1 от НП може да кандидатства всяко лице с трайно увреждане с изготвена индивидуална оценка на потребностите по реда на Закона за хората с увреждания. Тази оценка се изготвя в дирекция „Социално подпомагане“ към Агенцията за социално подпомагане по настоящ адрес на лицето и служи за служебна проверка на декларирани обстоятелства от кандидата за идентифицирането му като обект на Програмата.

**- Допустим кандидат по К1 от НП е всяко физическо лице** - собственик на индивидуална жилищна сграда (еднофамилна или многофамилна с до 3 самостоятелни обекта), което е с трайно увреждане, придвижващо се с инвалидна количка, или в чието семейство има член или дете с трайно увреждане, придвижващ/о се с инвалидна количка, с постоянен или настоящ адрес в същата сграда;

**-**  **Допустим кандидат по К1 от НП е всяко юридическо лице** – **сдружение**, което е учредено и вписано по Закона за управление на етажната собственост (ЗУЕС), когато в жилищната сграда има собственик на жилище, който е лице с трайно увреждане, придвижващо се с инвалидна количка, или в чието семейство има член или дете с трайно увреждане, придвижващ/о се с инвалидна количка, с постоянен или настоящ адрес в същата сграда.

*Забележки:*

*1) По смисъла на §5, т. 29 от Допълнителните разпоредби на ЗУТ, „жилищна сграда” е сграда, предназначена за постоянно обитаване и състояща се от едно или повече жилища, които заемат най-малко 60 на сто от нейната разгъната застроена площ.*

*2) Съгласно чл. 6, ал. 2 от НП, „за член на семейството се смята и лице над 18-годишна възраст с трайно увреждане, придвижващо се с инвалидна количка, с което собственикът на индивидуална жилищна сграда или на жилище в жилищната сграда в режим на етажна собственост е в родствена връзка и полага постоянно лични грижи за него”. В тези случаи към заявлението за кандидатстване се представя документ, доказващ родствената връзка на собственика с лицето с трайни увреждания, придвижващо се с инвалидна количка.*

*3) Кандидатът попълва формулярите по:*

* *т. А, глава III от обявата (необходими документи за кандидатстване на физическо лице), когато е собственик на жилище в индивидуална жилищна сграда* *с до 3 самостоятелни обекта, принадлежащи на повече от един собственик);*
* *т. Б, глава III от обявата (необходими документи за кандидатстване на юридическо лице), когато жилищната сграда е в режим на етажна собственост (с над 3 самостоятелни обекта) и е налице сдружение на собствениците, учредено и вписано по реда на ЗУЕС.*

**2. Допустими проектни предложения**

**Допустимо за финансиране по К1 от НП е всяко проектно предложение за изграждане/поставяне на** **рампа и/или подемна платформа, и/или асансьор за преодоляване на различни нива в жилищната сграда, въведена в експлоатация, съответстващо на нормативните изисквания за достъпност и за което е налице одобрен инвестиционен проект и издадено разрешение за строеж/поставяне.**

Рампите, подемните платформи и асансьорите са съоръжения и елементи по чл. 17, ал. 1, т. 2, 3 и 4 от Наредба №РД-02-20-2/26.01.2021 г. за определяне на изискванията за достъпност и универсален дизайн на елементите на достъпната среда в урбанизираната територия и на сградите и съоръженията (Наредба №РД-02-20-2/26.01.2021 г.). Те трябва да са предвидени в общите части на жилищната сграда (собственост на допустимото по т. 1 физическо или юридическо лице) и/или в непосредствено прилежащото ѝ външно пространство, в рамките на съответния урегулиран поземлен имот.

При индивидуални жилищни сгради (еднофамилни или многофамилни с до 3 самостоятелни обекта) проектното предложение може да включва най-много 2 съоръжения за осигуряване на достъпна среда.

*Важно за кандидатите!*

*1) Не се допускат за финансиране проектни предложения, в които са предвидени дейности:*

*а) свързани със стопанска дейност (инвестиционна, търговска или др.) на кандидатите и/или с придобиване на активи за бъдещо използване в стопанската дейност на кандидатите;*

*б) по проекти, финансирани със средства по други програми на държавата и/или общините, със същата цел;*

*в) реализирани преди одобряването на проекта и извън срока на изпълнението му;*

*2) Не се допускат за финансиране проектни предложения на кандидати, които:*

*а) са подали невярна информация при попълване на изискуемата документация;*

*б) към датата на кандидатстване не са изпълнили задълженията си към МТСП по предходни договори;*

*в) имат публични задължения, подлежащи на принудително събиране към държавата или общините, установени с акт на компетентен орган, освен ако е допуснато разсрочване, отсрочване или обезпечение на задълженията, или ако задължението е по акт, който не е влязъл в сила.*

*Забележка:*

*Няма да се допускат за финансиране проектни предложения, в които са предвидени дейности, извън обхвата на допустимите, като:*

*а) ремонт на съществуващи съоръжения за достъпна среда;*

*б) достъпна среда в жилищни сгради за сезонно ползване, вили, къщи за гости, хотели, мотели и др. подобни;*

*в) достъпна среда в жилищни сгради, които не са въведени в експлоатация;*

*г) съоръжения от вида „стълбищен подемник-столче” или „стълбищен седалков лифт”, или „мобилно устройство/робот за асистирано изкачване на стълби ”.*

**3. Изисквания към инвестиционните проекти**

Инвестиционните проекти по К1 от НП трябва да са във фаза „технически проект”, в пълно съответствие със ЗУТ, както и с:

* Наредба №4/2001 г. за обхвата и съдържанието на инвестиционните проекти (ОСИП);
* Наредба №РД-02-20-2/26.01.2021 г. за определяне на изискванията за достъпност и универсален дизайн на елементите на достъпната среда в урбанизираната територия и на сградите и съоръженията;
* Наредба №Із-1971/2009 г. за строително-технически правила и норми за осигуряване на безопасност при пожар (Наредба №Із-1971/2009 г.);
* Наредба №2/2009 г. за избор и проектиране на асансьорни уредби в жилищни и общественообслужващи сгради (Наредба №2/2009 г.).

Всеки инвестиционен проект трябва да предвижда изграждане/поставяне на възможно най-подходящото съоръжение за достъпна среда. Изследването на най-рационалния достъпен маршрут, съответстващ на изискванията на Наредба №РД-02-20-2/26.01.2021 г., е задължение на проектанта.

Инвестиционният проект трябва да съдържа следните части, включително с минималните изисквания към тях:

Част архитектурна:

* обяснителна записка с подробна аргументация, че предвидените достъпен маршрут и съоръжение са най-рационалният избор;
* чертеж със ситуация, изясняваща точното местоположение на жилищната сграда, на която е обозначен входът ѝ;
* чертежи с разпределения на всички нива на жилищната сграда (или фрагменти от тях в достатъчен обем), от и до които е предвидено съоръжението за достъпна среда, изясняващи точното място на неговото бъдещо изграждане/поставяне, размерите на стълбищната клетка, вкл. стълбищните рамена, като в тези чертежи трябва да е обозначен достъпният маршрут (с относителни коти от нивото на прилежащия терен на жилищната сграда до нивото на нейния вход и до нивото на съответното/те жилище/а);
* напречен вертикален разрез (през входа на сградата и стълбището), изясняващ вертикалната комуникация в жилищната сграда, височините и нивата, вкл. нивото на прилежащия терен;
* количествена сметка за предвидените видове архитектурно-строителни работи.

Част конструктивна:

* становище/обяснителна записка, поясняваща предлаганото проектно решение;
* чертежи и необходими детайли, по които може да се изпълняват предвидените СМР;
* количествена сметка.

Част електрическа *(когато е приложимо)*:

* становище/обяснителна записка, поясняваща предлаганото проектно решение;
* чертежи и необходими детайли, по които да се изпълняват предвидените СМР;
* количествена сметка.

Част геодезическа *(прилага се при изграждане/монтаж на външни съоръжения - асансьор и/или вертикален подемник и/или рампа):*

* обяснителна записка;
* геодезическа снимка на съществуващия терен;
* вертикална планировка.

*Забележка:*

*Съоръженията за достъпна среда в жилищна сграда в режим на етажна собственост (с над 3 самостоятелни обекта) трябва да са предвидени в общите части на тази сграда или извън нея, но непосредствено до входа ѝ, в рамките на съответния урегулиран поземлен имот, достъпни за ползване от всички обитатели в сградата (входа).*

**II. СТОЙНОСТ НА ПРОЕКТНИТЕ ПРЕДЛОЖЕНИЯ ПО КОМПОНЕНТ 1**

**1.** Финансирането на всяко проектно предложение по К1 е на стойност до 100 000 лева с ДДС. Стойността на проектното предложение се определя въз основа на количествено-стойностна сметка (КСС) за предвидените по одобрения инвестиционен проект дейности, в която единичните цени на отделните видове СМР следва да бъдат съобразени с актуалните разходни норми на Издателство СЕК. КСС трябва да е изготвена по образеца на *Приложение – КСС*.

**2.** В случаите, когато стойността на проектното предложение надхвърля размера на финансиране от МТСП, който е до 100 000 лева с ДДС, кандидатът следва да е посочил в КСС размера на предвидения собствен принос за изпълнение на допустимите дейности.

*Забележк*а:

*Собствен принос, при необходимост, се допуска за изпълнение на количества и видове СМР,* *посочени в КСС, но само и единствено за допустими дейности по К1 от НП.*

**IІІ. НЕОБХОДИМИ ДОКУМЕНТИ ЗА КАНДИДАТСТВАНЕ ПО КОМПОНЕНТ 1**

**А. При кандидат физическо лице (ФЛ), в случаите на индивидуална жилищна сграда (еднофамилна или многофамилна с до 3 самостоятелни обекта)**

Всеки кандидат, негов законен представител или упълномощено от него лице, подава последователно подредени следните документи (в папка/класьор):

**1.** Оригинал на заявление, изготвено по образеца за 2023 г. на *Приложение – Заявление -декларация за кандидатстване по К1 - ФЛ* и подписано от кандидата, който е собственик на жилищната сграда;

**2.** Заверени „вярно с оригинала” копия от документи за собственост на жилищната сграда;

**3.** Заверено „вярно с оригинала” копие от документ за родствена връзка на кандидата с лицето с трайно увреждане, придвижващо се с инвалидна количка, като документът може да бъде удостоверение за родствени връзки или удостоверение за семейно положение, или удостоверение за наследници *(важи, когато лицето с трайно увреждане не е собственик на жилищната сграда)*;

**4.** Оригинал на декларация, изготвена по образеца за 2023 г. на *Приложение – Декларация по чл. 6, ал. 3.- ФЛ* и подписана от кандидата;

**5**. Оригинал на декларация, изготвена по образеца за 2023 г. на *Приложение – Декларация по чл. 7, ал. 3.- ФЛ* и подписана от кандидата;

**6.** Три оферти от пазарно проучване на фирми за съоръжения за достъпна среда (съоръженията да са с базисно оборудване), като поне едната от тях да е от български производител *(важи при проектно предложение, съдържащо изграждане/поставяне на платформа и/или асансьор)*;

**7.** Оригинал на попълнен и подписан образец за 2023 г. на *Приложение – КСС (количествено-стойностна сметка, изготвена въз основа на одобрен инвестиционен проект и стойността на съоръжението съгласно избраната оферта)*;

**8.** Копие от издадено разрешение за строеж/поставяне;

**9.** Копие от одобрен инвестиционен проект, с приложени към него (при необходимост) строителни детайли на специфични елементи;

**10.** Електронен носител, съдържащ:

* Заявление по образеца на *Приложение – Заявление-декларация за кандидатстване по К1* - *ФЛ* (във формат PDF);
* издадено разрешение за строеж/поставяне (във формат PDF);
* одобрен инвестиционен проект (във формат PDF);
* попълнен образец на *Приложение – КСС* (във формат Excel);
* снимки на входа, стълбищната клетка и всички фасади на сградата.

**Б. При кандидат юридическо лице** **(ЮЛ)** – **сдружение, в случаите на многофамилна жилищна сграда в режим на етажна собственост**

Наборът от документи за кандидатстванесе представя в папка/класьор, в последователността, както следва:

**1.** Оригинал на заявление, изготвено по образеца за 2023 г. на *Приложение – Заявление-декларация за кандидатстване по К1 - ЮЛ* и подписано от лицето, представляващо регистрираното по ЗУЕС сдружение;

**2.** Заверени „вярно с оригинала” копия от документи за собственост на всички жилища, в които постоянно живеят лица с трайни увреждания, придвижващи се с инвалидни колички;

**2.1.** Заверено „вярно с оригинала” копие от документ за родствена връзка на собственика на жилище в етажната собственост с лицето с трайно увреждане, придвижващо се с инвалидна количка, като документът може да бъде удостоверение за родствени връзки или удостоверение за семейно положение, или удостоверение за наследници *(важи, когато лицето с трайно увреждане не е собственик на съответното жилище)*;

**3.** Оригинал на декларация, изготвена по образеца за 2023 г. на *Приложение – Декларация по чл. 6, ал. 3.- ЮЛ* и подписана от представляващия сдружението;

**4.** Оригинал на декларация, изготвена по образеца за 2023 г. на *Приложение – Декларация по чл. 7, ал. 3.- ЮЛ* и подписана от представляващия сдружението;

**5.** Заверено „вярно с оригинала” копие от удостоверение за регистрация по чл. 46а, ал. 1 от ЗУЕС на сдружението (юридическото лице);

**6.** Заверено „вярно с оригинала” копие от регистрация по БУЛСТАТ на сдружението;

**7.** Заверено „вярно с оригинала” копие от актуално решение на общото събрание на собствениците за участие по К1 от НП;

**8.** Оригинал на нотариално заверен образец от подписа на лицето, представляващо сдружението;

**9.** Три оферти от пазарно проучване на фирми за съоръжения за достъпна среда (съоръженията да са с базисно оборудване), като поне едната от тях да е от български производител *(важи при проектно предложение, съдържащо изграждане/поставяне на платформа и/или асансьор)*;

**10.** Оригинал на попълнен и подписан образец за 2023 г. на *Приложение – КСС (количествено-стойностна сметка, изготвена въз основа на одобрен инвестиционен проект и стойността на съоръжението съгласно избраната оферта)*;

**11.** Копие от издадено разрешение за строеж/поставяне;

**12.** Копие от одобрен инвестиционен проект, с приложени към него (при необходимост) строителни детайли на специфични елементи;

**13.** Електронен носител, съдържащ:

* Заявление по образеца на *Приложение – Заявление-декларация за кандидатстване по К1 - ЮЛ* (във формат PDF);
* издадено разрешение за строеж/поставяне (във формат PDF);
* одобрен инвестиционен проект (във формат PDF);
* попълнен образец на *Приложение – КСС* (във формат Excel);
* снимки на входа, стълбищната клетка и всички фасади на сградата.

***ВАЖНО ЗА КАНДИДАТИТЕ:***

*Образците на приложения за кандидатстване през 2023 г. (Приложение – Заявление-декларация за кандидатстване по К1 - ФЛ/ЮЛ, Приложение – Декларация - ФЛ/ЮЛ и Приложение – КСС) могат да бъдат изтеглени от интернет-страницата на МТСП (*[*www.mlsp.government.bg*](http://www.mlsp.government.bg) *– рубрика „Политики“, категория „Хора с увреждания“, секция: „Национална програма за достъпна жилищна среда и лична мобилност”) или на следния линк:* [*https://www.mlsp.government.bg/natsionalna-programa-za-dostpna-zhilishchna-sreda-i-lichna-mobilnost-1*](https://www.mlsp.government.bg/natsionalna-programa-za-dostpna-zhilishchna-sreda-i-lichna-mobilnost-1)

**IV. УСЛОВИЯ ЗА ДОПУСТИМОСТ И**

**КРИТЕРИИ ЗА ОЦЕНКА НА ПРОЕКТНИТЕ ПРЕДЛОЖЕНИЯ ПО КОМПОНЕНТ 1**

**1. Условията за допустимост на проектните предложения са следните:**

**1.1.** Кандидатът да попада в обхвата на чл. 6, ал.1 от НП;

**1.2.** Кандидатът да е представил декларации, изготвени по образеца за 2023 г. на *Приложение – Декларация - по чл. 6, ал. 3 ФЛ/ЮЛ и Приложение – Декларация - по чл. 7, ал. 3 ФЛ/ЮЛ*;

**1.3.** Проектното предложение да предвижда единствено изграждане/монтиране на рампа и/или подемна платформа, и/или асансьор;

**1.4.** Кандидатът да е представил одобрен инвестиционен проект (по чл. 184, ал. 1 от ЗУТ) и издадено към него разрешение за строеж/поставяне;

**1.5** Кандидатът е предвидил в проектното предложение всички разходи за изпълнение на допустимите дейности до размера на финансиране от МТСП (до 100 000 лева с ДДС). В случаите, когато стойността на проектното предложение надхвърля размера на финансиране по програмата, кандидатът да е посочил в КСС размера на предвидения собствен принос за изпълнение на допустимите дейности *(стойността на проектното предложение да е съгласно изготвената КСС)*;

**1.6.** Кандидатът да не е финансиран по К1 през последните 10 години.

*Забележка:*

*Проектните предложения, които не отговарят на условията за допустимост, не се оценяват и не се финансират по К1 на НП.*

**2. Критериите за оценка на допуснатите проектни предложения са следните:**

**2.1.** „Брой лица с трайни увреждания, придвижващи се с инвалидни колички, които са с постоянен или настоящ адрес в жилищната сграда” – критерий с максимални 12 точки;

**2.2.** „Пълнота на представените документи и коректно изготвена КСС” – критерий с максимални 9 точки;

**2.3.** „Брой лица с трайни увреждания, които са със затруднения в придвижването и са с постоянен или настоящ адрес в жилищната сграда” - критерий с максимални 6 точки;

**2.4.** „Обхват на проектното предложение” – критерий с максимални 3 точки.

*Забележки:*

*1) Всяко проектно предложение получава автоматично обща оценка „0 точки”, като не се разглежда по същество и не се предлага за финансиране, в следните случаи:*

*а) когато в Глава V (Съгласие и декларации на кандидата) от заявлението кандидатът не е заявил съгласие чрез отбелязване със знак „Х” на всички места – в съответните 5 квадратчета;*

*б) когато кандидатът не е представил в 7-дневен срок изискани от комисията липсващи документи;*

*в) при наличие на непопълнени и/или изменени части от утвърдените формуляри (образци на приложения по К1) или липсващи приложения;*

*г) когато в одобрения инвестиционен проект, по отношение на предвиденото съоръжение за достъпна среда, не е спазена Наредба №РД-02-20-2/26.01.2021 г., и/или;*

*д) когато одобреният инвестиционен проект не е във фаза „технически проект” и/или не съответства на изискванията на Наредба №4/21.05.2001 г. за обхвата и съдържанието на инвестиционните проекти, и/или;*

*е) когато в проектното предложение е предвидено изграждане/поставяне на асансьор или подемна платформа с вертикално движение за преодоляване на ниво с височина над 1.80 м, без да е доказана (с арх. чертежи за заснемане на жилищната сграда) възможността за предвиждане на друго съоръжение за достъпна среда, и/или когато не съответства на изискванията на Наредба №2/2009 г. и Наредба №Із-1971/2009 г., и/или*

*2) При индивидуална жилищна сграда (еднофамилна или многофамилна с до 3 самостоятелни обекта) проектното предложение получава автоматично обща оценка „0 точки”, като не се разглежда по същество и не се предлага за финансиране, когато приложеният проект е за изграждане/поставяне на 3 съоръжения за достъпна среда.*

*3) При многофамилна жилищна сграда, в режим на етажна собственост (с над 3 самостоятелни обекта), проектното предложение получава автоматично обща оценка „0 точки”, като не се разглежда по същество и не се предлага за финансиране, когато приложеният проект е за изграждане/поставяне на съоръжение за достъпна среда, което не може да се ползва от всички обитатели (т.е. съоръжението не е предвидено в общите части на сградата или вън от нея, в непосредствена близост до входа ѝ).*

*4) Всяко проектно предложение получава „0 точки” по критерий 2 „Пълнота на представените документи и коректно изготвена КСС”, когато не са спазени изискванията по т. 3 от Раздел І, и/или в проекта не е обозначен достъпен маршрут.*

*5) Всяко проектно предложение получава „0 точки” по критерий 4 „Обхват на проектното предложение”, когато не е избрана офертата с най-ниска цена за съоръжението и направеният избор е необоснован.*

**V. ДОПУСКАНЕ, ОЦЕНЯВАНЕ, ОДОБРЯВАНЕ НА ПРОЕКТНИТЕ ПРЕДЛОЖЕНИЯ**

**И СКЛЮЧВАНЕ НА ДОГОВОРИ ЗА ФИНАНСИРАНЕ ПО КОМПОНЕНТ 1**

След края на процедурата, експертната комисия, по чл. 14, ал. 1 от НП, вписва във входящ регистър получените проектни предложения и в рамките на 30 дни ги разглежда за административно съответствие и допустимост, като допуска до оценка само тези от тях, които съответстват на всички условия за допустимост. Проектните предложения, които не отговарят на условията за допустимост, не се оценяват и не се финансират по Програмата.

Общата оценка на всяко проектно предложение е сбор от оценките му по отделните критерии, като при получени равни общи оценки, предимство има предложението с повече точки по първия критерий, при равен брой точки по първия критерий – предложението с повече точки по втория критерий, при равен брой точки по втория критерий – предложението с повече точки по третия критерий, при равен брой точки по третия критерий, предложението с повече точки по четвъртия критерий, а при равен брой точки и по четвъртия критерий – предложението, което е входирано с по-ранна дата.

Не се предлагат за финансиране проектни предложения с обща оценка „0 точки”.

Комисията класира оценените предложения въз основа на общите им оценки и предлага за финансиране тези от тях, които са на челни места, до изчерпване на определените финансови средства по К1 от НП за 2023 г.

Протоколът от работата на експертната комисия се утвърждава със заповед на оправомощения зам.-министър, която подлежи на обжалване в 14-дневен срок от съобщаването ѝ, по реда на Административно-процесуалния кодекс. Обжалването на заповедта не спира изпълнението ѝ, съгласно чл. 59, ал. 3 от Правилника за прилагане на ЗХУ.

Кандидатите, чиито проектни предложения са одобрени за финансиране по К1 на НП, се уведомяват писмено в 7-дневен срок от датата на издаване на заповедта. В същия срок, списък на одобрените и неодобрени предложения се публикува в интернет-страницата на МТСП.

МТСП извършва служебна проверка на одобрените за финансиране проектни предложения за удостоверяване отсъствието на обстоятелствата по чл. 6, ал. 3, т. 3 от НП и сключва договори за финансиране с одобрените кандидати, които стават бенефициенти по К1. Чрез всеки договор за финансиране се уреждат взаимните права и задължения на двете страни (МТСП и бенефициент), както и точният размер на средствата за изграждане/поставяне на съоръжение/я за достъпна среда. Съгласно този договор, разходите за избор на изпълнител на СМР, за строителен надзор, за изплащане на количества и видове СМР извън стойността на договора, за въвеждане в експлоатация на строежа и др., са за сметка на бенефициента.

След сключване на всеки договор за финансиране, МТСП извършва предварителен контрол – посещение на място на съответната жилищна сграда, с цел изготвяне на експертна оценка, която се подписва и от бенефициента. На база количествата и цените по експертната оценка, избраният от бенефициента изпълнител изготвя КСС по образеца на *Приложение – КСС договор*, която става неразделна част от договора за СМР и следва да е в пълно съответствие с експертната оценка.

Дейностите по сключените договори за финансиране и за СМР трябва да бъдат изпълнени и отчетени съобразно заложените в тях срокове в рамките на 2023 г.

Неполучилите финансиране през годината проектни предложения, както и недопуснатите, се съхраняват най-късно до края на първото тримесечие на следващата година, като съответните кандидати могат да ги изтеглят, подавайки в деловодството на МТСП писмено искане.

АДРЕС И ТЕЛЕФОНИ ЗА ДОПЪЛНИТЕЛНА ИНФОРМАЦИЯ:

1051 гр. София, ул. „Триадица” №2, ет. партер, стая №1

NP\_K1@mtsp.government.bg

Тел: 02 / 981 39 42; 02 / 811 96 74; 02 / 811 94 69